b'\n_START_ARTICLE_\nSuvi Ter\xc3\xa4sniska\n_START_SECTION_\nUra\n_START_PARAGRAPH_\nSuvi Ter\xc3\xa4sniska syntyi Rovaniemell\xc3\xa4, mutta virallinen synnyinkunta on Kolari. H\xc3\xa4n muutti seitsenvuotiaana Ouluun. H\xc3\xa4n lauloi nuorempana Musarit-kuorossa. Syksyll\xc3\xa4 2005 s\xc3\xa4velt\xc3\xa4j\xc3\xa4 Jussi Rasinkangas otti Ter\xc3\xa4sniskaan yhteytt\xc3\xa4 ja pyysi h\xc3\xa4nt\xc3\xa4 laulamaan demolle. Kappaletta levitettiin eri levy-yhti\xc3\xb6ihin, ja Helsinki Music Company ilmoitti ollevansa kiinnostunut sek\xc3\xa4 Ter\xc3\xa4sniskasta ett\xc3\xa4 kappaleesta. Loppusyksyst\xc3\xa4 levy-yhti\xc3\xb6 ilmoitti olevansa valmiina julkaisemaan esikoissinglen._NEWLINE_Ter\xc3\xa4sniska otti vuonna 2006 yhteytt\xc3\xa4 Y\xc3\xb6-yhtyeen Olli Lindholmiin ja kertoi haluavansa yhtyeeseen taustalaulajaksi. Lindholm vastasi my\xc3\xb6nt\xc3\xa4v\xc3\xa4sti, ja Ter\xc3\xa4sniska p\xc3\xa4\xc3\xa4si laulamaan taustoja yhtyeen keikoille.\n_START_SECTION_\n2007\xe2\x80\x932009: Ensimm\xc3\xa4iset levytykset\n_START_PARAGRAPH_\nTer\xc3\xa4sniskan ensimm\xc3\xa4inen single \xe2\x80\x9dSanoja vaan\xe2\x80\x9d julkaistiin vuoden 2007 kes\xc3\xa4kuussa, ja viel\xc3\xa4 samana vuonna julkaistiin singlet \xe2\x80\x9dValkoinen valhe\xe2\x80\x9d lokakuussa ja \xe2\x80\x9dHei mummo\xe2\x80\x9d joulukuussa._NEWLINE_Esikoislevy S\xc3\xa4rkyneiden syd\xc3\xa4nten tie julkaistiin vuonna 2008. Albumi pysyi Suomen virallisella albumilistalla 24 viikkoa ja sen parhaaksi sijoitukseksi j\xc3\xa4i 11:s. Albumi myi vuonna 2010 platinaa. Singlen\xc3\xa4 julkaistu kappale \xe2\x80\x9dHento kuiskaus\xe2\x80\x9d nousi suureen menestykseen ja se sijoittui 18 viikon ajan latauslistalle vuosina 2008\xe2\x80\x932009 sek\xc3\xa4 kahdeksi viikoksi singlelistalle kev\xc3\xa4\xc3\xa4ll\xc3\xa4 2009._NEWLINE_Kev\xc3\xa4\xc3\xa4ll\xc3\xa4 2009 h\xc3\xa4n kirjoitti Madetojan musiikkilukiosta ylioppilaaksi ja muutti samoihin aikoihin Tampereelle. Samana kev\xc3\xa4\xc3\xa4n\xc3\xa4 h\xc3\xa4net valittiin my\xc3\xb6s vuoden oululaiseksi. Lis\xc3\xa4ksi h\xc3\xa4n voitti radiokanava Iskelm\xc3\xa4n Vuoden iskelm\xc3\xa4tulokas -\xc3\xa4\xc3\xa4nestyksen._NEWLINE_Loppuvuonna 2009 julkaistiin Ter\xc3\xa4sniskan toinen albumi, joululevy Tulkoon joulu. Albumi nousi nelj\xc3\xa4nnell\xc3\xa4 listaviikollaan albumilistan kolmanneksi (50/2009). Vuonna 2012 Tulkoon joulu ylitti myynniss\xc3\xa4 tuplaplatinarajan.\n_START_SECTION_\n2010: Kolmas albumi Rakkaus p\xc3\xa4\xc3\xa4llemme sataa\n_START_PARAGRAPH_\nSyksyll\xc3\xa4 2010 julkaistiin Ter\xc3\xa4sniskan kolmas albumi Rakkaus p\xc3\xa4\xc3\xa4llemme sataa. Albumi nousi ensimm\xc3\xa4isell\xc3\xa4 listaviikollaan albumilistan toiseksi ja vietti listalla kaiken kaikkiaan 48 viikkoa. Albumi myi vuonna 2011 tuplaplatinaa. Albumin ensimm\xc3\xa4isen\xc3\xa4 singlen\xc3\xa4 julkaistusta kappaleesta \xe2\x80\x9dJos menet pois\xe2\x80\x9d on tullut yksi Ter\xc3\xa4sniskan tunnetuimmista kappaleista. Sen ovat tehneet Jonne Aaron, Leri Leskinen sek\xc3\xa4 Samuli Laiho. _NEWLINE_Vuonna 2010 Ter\xc3\xa4sniska muutti takaisin Ouluun. Saman vuoden syksyll\xc3\xa4 h\xc3\xa4n johti Nelosen Kuorosota-ohjelmassa Oulun kuoroa. Kuoro voitti ohjelman finaalissa Pete Parkkosen johtaman Pihtiputaan kuoron. Voiton my\xc3\xb6t\xc3\xa4 kilpailun voittosumma 40\xc2\xa0000 euroa lahjoitettiin Oulun kuoron hyv\xc3\xa4ntekev\xc3\xa4isyyskohteeseen eli Oulun yliopistollisen sairaalan lasten sy\xc3\xb6p\xc3\xa4osastolle. _NEWLINE_Helmikuussa 2011 Suvi Ter\xc3\xa4sniska voitti Rakkaus p\xc3\xa4\xc3\xa4llemme sataa -albuminsa my\xc3\xb6t\xc3\xa4 Iskelm\xc3\xa4 Gaalassa vuoden naisartisti-, vuoden albumi- ja vuoden viihdytt\xc3\xa4j\xc3\xa4 -palkinnot.\n_START_SECTION_\n2011\xe2\x80\x932013: Menestys jatkuu\n_START_PARAGRAPH_\nLokakuussa 2011 Ter\xc3\xa4sniska julkaisi nelj\xc3\xa4nnen albuminsa Pahalta piilossa. Albumi nousi albumilistan kolmanneksi ja samalla sijalla se pysyi ensimm\xc3\xa4iset nelj\xc3\xa4 viikkoa. Albumi myi viel\xc3\xa4 saman vuoden aikana platinaa. Albumin nimikappale \xe2\x80\x9dPahalta piilossa\xe2\x80\x9d palkittiin vuoden iskelm\xc3\xa4n\xc3\xa4 vuoden 2012 Iskelm\xc3\xa4 Gaalassa._NEWLINE_Helmikuussa 2013 Ter\xc3\xa4sniska julkaisi tribuutin Y\xc3\xb6-yhtyeelle H\xc3\xa4n tanssi kanssa enkeleiden -albumin muodossa. Saman vuoden syksyll\xc3\xa4 Ter\xc3\xa4sniska julkaisi my\xc3\xb6s uusia kappaleita sis\xc3\xa4lt\xc3\xa4neen albumin Pohjantuuli. Albumilta julkaistulla \xe2\x80\x9dT\xc3\xa4ydellinen el\xc3\xa4m\xc3\xa4\xe2\x80\x9d -singlell\xc3\xa4 h\xc3\xa4n voitti lokakuussa 2013 j\xc3\xa4rjestetyn Syksyn s\xc3\xa4vel -kilpailun. Marraskuussa 2013 h\xc3\xa4n sai puolestaan Kullervo Linna -palkinnon._NEWLINE_Molemmat vuonna 2013 julkaistuista albumeista nousivat albumilistan k\xc3\xa4rkeen ja myiv\xc3\xa4t platinaa. H\xc3\xa4n oli kahdeksas suomalainen artisti, joka on saman vuoden aikana noussut kahdella levyll\xc3\xa4 albumilistan ensimm\xc3\xa4iseksi.\n_START_SECTION_\n2014\xe2\x80\x932015: Toinen joululevy ja keikkatauko\n_START_PARAGRAPH_\nMarraskuussa 2014 Ter\xc3\xa4sniska julkaisi toisen joululevyns\xc3\xa4 Joulun henki, joka nousi kahdeksaksi viikoksi albumilistalle. Albumi oli vuoden 2014 seitsem\xc3\xa4nneksi myydyin albumi Suomessa 14\xc2\xa0143 kappaleen myynnill\xc3\xa4\xc3\xa4n._NEWLINE_Albumin my\xc3\xb6t\xc3\xa4 j\xc3\xa4rjestetyn konserttikiertueen j\xc3\xa4lkeen Ter\xc3\xa4sniska j\xc3\xa4i pitk\xc3\xa4lle keikkatauolle, sill\xc3\xa4 h\xc3\xa4n sai esikoislapsensa kev\xc3\xa4\xc3\xa4ll\xc3\xa4 2015. H\xc3\xa4n teki kuitenkin poikkeuksen keikkataukoon esiintym\xc3\xa4ll\xc3\xa4 Oulun K\xc3\xa4rppien Suomen mestaruuden kunniaksi j\xc3\xa4rjestetyss\xc3\xa4 kansanjuhlassa._NEWLINE_Syksyll\xc3\xa4 2015 Ter\xc3\xa4sniskalta julkaistiin kokoelma T\xc3\xa4ydellinen el\xc3\xa4m\xc3\xa4 \xe2\x80\x93 Suurimmat hitit, joka sis\xc3\xa4lt\xc3\xa4\xc3\xa4 muun muassa uuden kappaleen \xe2\x80\x9dUusi aamunkoi\xe2\x80\x9d, jonka Juha Tapio s\xc3\xa4velsi ja sanoitti Ter\xc3\xa4sniskan h\xc3\xa4ihin.\n_START_SECTION_\n2016\xe2\x80\x93: Vain el\xc3\xa4m\xc3\xa4\xc3\xa4, kahdeksas studioalbumi ja X Factor\n_START_PARAGRAPH_\nToukokuussa 2016 julkistettiin, ett\xc3\xa4 Suvi Ter\xc3\xa4sniska on yksi Vain el\xc3\xa4m\xc3\xa4\xc3\xa4 -televisiosarjan viidennen tuotantokauden  artisteista._NEWLINE_Elokuussa 2016 Ter\xc3\xa4sniska voitti Iskelm\xc3\xa4-Finlandian, arvoltaan 10\xc2\xa0000 euroa._NEWLINE_H\xc3\xa4n julkaisi syyskuussa 2016 julkaistavan kahdeksannen studioalbuminsa, Sin\xc3\xa4 olet kaunis, ensimm\xc3\xa4isen singlen \xe2\x80\x9dEl\xc3\xa4m\xc3\xa4ni miehi\xc3\xa4\xe2\x80\x9d 10. elokuuta 2016. H\xc3\xa4n j\xc3\xa4\xc3\xa4 syksyll\xc3\xa4 syntyv\xc3\xa4n toisen lapsensa my\xc3\xb6t\xc3\xa4 tauolle ja palaa keikoille vuonna 2017._NEWLINE_Ter\xc3\xa4sniska on yksi Suomen X Factorin nelj\xc3\xa4st\xc3\xa4 tuomarista yhdess\xc3\xa4 Michael Monroen, Saara Aallon ja Mikael Gabrielin kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSuvi Ter\xc3\xa4sniska kihlautui silloisen avopuolisonsa Simo Aallon kanssa vuonna 2012. Aalto on toiminut Ter\xc3\xa4sniskan yhtyeen \xc3\xa4\xc3\xa4ni- ja valomiehen\xc3\xa4. Pari avioitui Kolarin vanhassa kirkossa elokuussa 2014. Heid\xc3\xa4n esikoispoikansa syntyi 5. maaliskuuta 2015 ja toinen poika lokakuussa 2016. Ter\xc3\xa4sniskan kolmas lapsi syntyi 28. helmikuuta 2019.'